Ez két óra: 1. József Attila-vázlatok.

2. Gyűjtés a korábbi anyagból a témákhoz

**1. feladat: Leltározás (létösszegzés) mint költői eljárás – ön/énképfelállítás**

**Minden csoport a témájából dolgozik.**

**1. Szerelem- magány - elengedés –** Kiindulsz az *Ódá*ból (vagy amiből akarsz), kikeresed az elmagányosodás tényezőit, a lemondásét. Melléteszed a tanult versekből ezt a motívumot! Hozzáolvasod a ***Flórá*nak** című verset (*Most azon muszáj elmerengnem*)! Kozmutza Flóra az utolsó nagy szerelme.

**2. Identitás– remény – ironikus összegzés:** Elégia, Dunánál, **Kész a leltár stb. (**Íme, hát megleltem hazámat…)

**3. Hiány – istenkeresés – bűn:** Kései sirató, Karóval jöttél, **Nem emel föl.**

**(A bűnnél gondolj az állandó önvádra, kételyre! - „***mért nincs bűnöm, ha van”*.):

4. **Lázadás** – **öntudat** **– önvád:** Tiszta szívvel, Levegőt! **Tudod, hogy nincs bocsánat**, (Talán eltűnök hirtelen…)

Fölsoroltam néhány lehetőséget. Aki vájt fülű, tudja, ez csak egy variáció, minden mindennel összekapcsolható. Meg is tehetitek, mást is választhattok.

Ha folytatjuk, a lázadásnál Szabó Lőrinc, az Isten motívumánál Pilinszky, a kóborlásnál a beatnemzedék, a magánynál sokan mások fölmerülnek.

A negyedikes tankönyv elektronikus változata fölhasználható a tankönyvkatalógusból, valamint egyéb internetes anyagok.

<https://www.tankonyvkatalogus.hu/site/kiadvany/FI-501021201_1>

<http://magyar-irodalom.elte.hu/sulinet/igyjo/setup/portrek/jozsefa/balintgy.htm>Itt pl. a *Nagyon fáj* című vers is említésre kerül, amelyet Gyömrői Edithez, a pszichológusához írt.

Hétfőtől szerdáig küldjék el a csapatok a négy feladatot **nekem és egymásnak – gépelve fél-fél oldal, tételmondatos szöveg!** Ti beszéljétek meg, miképp hozza össze a csoport, ki mit vállal!

A négy csoporté összesen kétoldalnyi vázlat lesz.

2. óra: Közben gondolkodjatok, s csoporton belül írjátok össze, milyen korábbi költők, versek tartozhatnak még a témátokhoz!

Ilyen szép összegzést nem várok, mint az alábbi verssorok, amely az elmúlást, az alkotási vágyat, az örökkévalóságba való beépülést így összegzi.

*Mert szeretsz s nyugton alhatom,
neked én be is vallhatom*

*az elmulástól tetten érten,
hogy önmagamba én se fértem,
a lelkem azért közvagyon
s azért szeretlek ily nagyon.* (*Flórának*)

Ilyen szép, teremtő, fájdalmat képekbe nemesítő erő nincs is, csak nála, csak nekünk, valóban közvagyon- nem csupán középiskolás fokon. „Szublimálom ösztönöm” – írja – a pszichoanalízis jellemzőivel ismerkedve. Igen, az indulat, az ösztön szépséggé, intellektuális teljesítménnyé, az elmúlás az időtlenségbe olvadás élményévé válik nála, formát ad a kimondhatatlannak. A költőnek nyelvet kell találnia – írta Rimbaud, József Attila talált. Tűzrabló – ebben is követi a nagy francia utasításait.

**Jó munkát!**

Hallgassátok meg a *Tudod, hogy nincs bocsánat* című verset a Kaláka előadásában!Kimarad egy versszak. Mit gondoltok erről?

**Hétfőre megírom az esszéelemzést, hisz: „Csak ami lesz, az a virág”**

*„minek is kell fegyvert veretni belőled, arany öntudat?” (Eszmélet)*

**Üdvözlettel: K. Edit**